Lumu, Wammese yali atigukira okumpi ne Wampologoma we yali yeebase, kye yava azuukuka amangu ago. Yateeka ekibatu kye ku Wammese n’amulinnyako, n’ayasamya akamwa ke okumulya. Wammese kye yava awanjaga nga bwe yeegayirira munne nti; “Nsonyiwa waakiri ku mulundi guno gwokka, sirikyerabira, osanga luliba olwo nange ndikuyamba eyo gye bujja.” Kino Wampologoma kyamukuba wala okuwulira nti Wammese asobola okubaako ky’amuyamba, kye yava amuggyako ekibatu n’amuleka n’agenda. Olwali olwo, Wampologoma ng’agwa ku mutego abayizzi gwe baali bateze. Mu kaseera kano, baali bagenze kunona kigaali bamutikkeko bamutwalire Kabaka nga mulamu tteke. Wammese bwe yali ng’ayitawo ali ku makubo ge, n’alaba munne Wampologoma ng’ali mu nnaku omuguwa gumunywezezza. Yayanguwa mangu okusembera n’alumaaluma emiguwa egyali gisibiddwa Kabaka wa bawansolo ono okutuuka okugikutula. Bwe yamala n’amubuuza nti, “Olowooza ssaali mutuufu?”